1882-yilgi Bosniya-Gersegovina qoʻzgʻoloni. 1882-yildagi Bosniya-Gersegovina qoʻzgʻoloni — Bosniya va Gersegovinada Avstriya hukmronligiga qarshi koʻtarilgan qoʻzgʻolon. 1882-yilgi qoʻzgʻolonning asosiy sababi hal qilinmagan agrar masala boʻlgan. Qoʻzgʻolonning bevosita sababi 1881-yil noyabrda Bosniya va Gersegovinada harbiy xizmatning joriy etilishi hisoblanadi. Qoʻzgʻolonchilarning katta qismini dehqonlar tashkil etgan. 1882-yil 11-yanvarga oʻtar kechasi bir guruh qurollangan dehqonlar Ulogdagi jandarm kazarmalariga hujum qilishgan. Tez orada qoʻzgʻolon Shimoliy-Sharqiy Gersegovina va Janubi-Sharqiy Bosniyani qamrab olgan. 1882-yilgi qoʻzgʻolon markazi Ulogda joylashgan boʻlib, u yerda qoʻzgʻolonchilar hokimiyati — Mejlis tashkil etilgan. Yanvar-fevral oylarida Stoyan Kovachevich va Salko Forta boshchiligidagi qoʻzgʻolonchilar Focha va Trnovoga (Sarayevoning janubi va janubi-sharqida joylashgan) hujum qilishga urinishgan. Biroq, ularning yaxshi qurollanmagan va yakka holda harakat qilgan otryadlari dushman kuchlari ustunlik qilishiga va qarshi kurashda muvaffaqiyatsizlikka uchrashlariga sabab boʻlgan. 1882-yil aprel oyida feldmarshal Iovanovich qoʻmondonligi ostida, Avstriya-Vengriya qoʻshinlari qoʻzgʻolonni bostirishga muvaffaq boʻlishgan.